堯章金銅佛塔歌
作者：周文璞
朝代：宋

paragraphs: 白石招我入書齋，使我速禮金塗塔。
我疑此塔非世有，白石云是錢王禁中物。
上作如來捨身相，饑鷹餓虎紛相向。
拈起靈山受記時，龍天帝釋應惆悵。
形模遠自流沙至，鑄出今回更精緻。
錢王納土歸京師，流落多在西湖寺。
錢王本是英雄人，白蓮花現國主身。
蛇鄉虎落狗脚朕，何如紅袍玉带稱功臣。
天封坼開即退聽，兩浙不聞笳鼓競。
歸來佛子作護持，太師尚父尚書令。
一枚傳到白石生，生今但有能詩聲。
同袍秦外銛師兄，哦詩禮塔作佛事，同喫地爐山芋羹。
何曾薰陸綺床供，但見相輪銅綠明。
哦詩禮塔猶未畢，蘆葉低飛山雨濕。